KR og Þór frá Þorlákshöfn þurfa einn sigur til viðbótar í 8-liða úrslitum úrvalsdeildar karla í körfubolta til að komast í undanúrslit. KR vann Val á Hlíðarenda í gærkvöld í þriðja leik liðanna og þá vann Þór frá Þorlákshöfn nafna sinn Þór frá Akureyri.
Mikil spenna var í fyrstu tveimur leikjum Vals og KR, staðan í einvíginu 1-1, og unnust leikirnir með minnsta mun. KR-ingar reyndust þó sterkari aðilinn í gær og unnu leikinn á Hlíðarenda 115-103. Tyler Sabin og Brandon Nazione voru atkvæðamestir hjá KR. Sabin skoraði 35 stig og gaf 11 stoðsendingar og Brandon skoraði 33 stig, tók 9 fráköst og gaf 4 stoðsendingar. KR leiðir nú einvígið 2-1 og þarf sigur á heimavelli sínum í Vesturbænum á miðvikudaginn til að slá Valsmenn út og komast í undanúrslit. Vinni Valur leikinn á miðvikudag jafna Valsmenn einvígið og liðin mætast í oddaleik á Hlíðarenda. Það sama er uppi á teningnum hjá Þór Þorlákshöfn og Þór Akureyri. Liðin mættust í Þorlákshöfn í gær og unnu heimamenn nauman sigur, 109-105 í spennandi leik. Næsti leikur liðanna verður á Akureyri á miðvikudag og þar getur Þór Þorlákshöfn tryggt sér sæti í undanúrslitum með sigri.
Heil umferð verður spiluð í úrvalsdeild karla í handbolta í dag og er um að ræða næst síðustu umferð deildarkeppninnar. Átta efstu lið deildarinnar komast í úrslitakeppnina og eru sjö lið þegar búið að tryggja sér farmiðann þangað. Fram, sem nú er í 9. sætinu, þarf að vinna báða leiki sína sem eftir eru til að komast í úrslitakeppnina og á sama tíma þarf Afturelding, sem er sæti ofar, að tapa báðum sínum leikjum. Fram mætir Gróttu í dag og Afturelding sækir ÍBV heim til Vestmannaeyja. Allir leikir dagsins hefjast klukkan fjögur.
Bandaríkjamaðurinn Phil Mickelson varð í gær elsti kylfingur sögunnar til að fagna sigri á einu af risamótunum fjórum þegar hann vann PGA-meistaramótið í Suður-Karólínu. Mickelson, sem verður 51 árs um miðjan júní, lék frábært golf á mótinu og lauk keppni á sex höggum undir pari, tveimur höggum á undan þeim Brooks Koepka og Louis Oosthuizen. Mickelson bætti þar með met Julius Boros sem, fyrir gærkvöldið, var sá elsti sem hafði sigrað á risamóti. Boros var 48 ára, 4 mánaða og 18 daga þegar hann vann sama mót, PGA-meistaramótið, árið 1968. Phil Mickelson vann sinn fyrsta sigur á PGA-mótaröðinni árið 1991, þá sem áhugamaður. Sigurinn í gær var 45. sigur hans á PGA-mótaröðinni en aðeins sá þriðji frá því hann vann Opna mótið árið 2013. Sigrarnir á risamótum eru nú orðnir sex talsins hjá þessum örvhenta kylfingi. Þrisvar hefur hann fagnað sigri á Masters-mótinu, einu sinni á Opna mótinu og nú tvisvar á PGA-meistaramótinu. Honum hefur ekki tekist að vinna Opna bandaríska en sex sinnum hefur hann þurft að sætta sig við annað sætið.